Sostre Cívic

1r Aniversari de la Xicoira!
2024-11-02 11:00 - 19:00 (Europe/Madrid) | La Xicoira, Carrer Pau Casals 41-47, Olesa de Montserrat
La Xicoira celebra que ja fa un any que conviuen! I ho faran amb una jornada replena d’activitats.
A la taula rodona «Habitar la comunitat: cooperativisme i xarxes comunitàries pel dret a l’habitatge», hi participaran diferents col·lectius:
La Fundició impulsa processos per instituir col·lectivament pràctiques materials i simbòliques, formes de relació i sabers, entesos com a recursos d’ús comú. Dins d’aquest marc, ens parlaran de Les Juntes, una cooperativa d’habitatge dispers i de gestió comunitària al barri de la Florida, a l’Hospitalet.
La Xarxa d’Estructures Populars i Comunitàries és l’espai de trobada d’un seguit d’organitzacions i col·lectius de Manresa. Un espai de suport mutu, d’empoderament popular, imprescindible per la supervivència de moltes de les nostres veïnes, sense oblidar-nos ni un segon, que el que volem és viure i no sobreviure.
Clau Mestra, projecte cooperatiu de la Floresta, ens parlarà sobre el procés de recuperació d’un espai municipal en desús, passant per diferents processos, negociacions i models d’habitatge impulsats des de les bases, que van fer possible que ara sigui una cooperativa d’habitatge, alhora que ens mostraran el seu model de convivència i organització.
Sostre Cívic també hi participarem! Parlarem de les aliances per ampliar la cobertura pel dret a l’habitatge, en concret amb el Sindicat de Llogateres i la possibilitat de cooperativitzar edificis de persones llogateres en lluita.

Taula rodona: “Construir diferent, habitar millor. Solucions innovadores del repte de l’habitatge”
2024-11-14 18:30 - 20:30 | Canòdrom – Ateneu d’Innovació Digital i Democràtica, carrer Concepción Arenal, 165, Barcelona, Spain
L’emergència climàtica és una realitat que ja no podem obviar. Els episodis de calor extrema han augmentat, la sequera s’aguditza i cada cop costa més controlar la contaminació atmosfèrica, especialment a les ciutats. Per això, és necessari treballar des de tots els àmbits per mitigar els efectes d’aquesta crisi multinivell. L’habitatge és un element clau d’aquesta disjuntiva. A l’Estat espanyol, el 81% dels edificis se situen en un nivell dolent o molt dolent quant a emissions de gasos d’efecte hivernacle (GEH), segons dades del Ministeri de Transports, Mobilitat i Agenda Urbana. Més de la meitat de les construccions són anteriors a l’any 1980 i el seu sistema d’aïllament i de subministrament energètic és precari.
Davant aquesta realitat, com hem de dissenyar els habitatges a Barcelona i a la regió metropolitana perquè siguin més sostenibles? Quins materials poden ajudar a construir edificis més adaptats a les condicions climàtiques i ambientals actuals? Podem controlar i optimitzar el consum energètic de les nostres llars per ser més eficients i reduir costos? Existeixen exemples d’habitatges creats per minimitzar l’impacte ecològic? Com és el dia a dia en una casa sostenible?
Per respondre totes aquestes preguntes, el Pla Estratègic Metropolità de Barcelona (PEMB), el Pacte Industrial de la Regió Metropolitana de Barcelona i CRÍTIC coorganitzen, el pròxim dijous 14 de novembre, la jornada: “Construir diferent, habitar millor. Solucions innovadores del repte de l’habitatge“.
Una taula rodona moderada per la periodista de CRÍTIC Laia Soldevila, amb la participació de:

Raquel Estany, arquitecta membre d’Arquitectura de Contacte, cooperativa d’arquitectes.
Angelo Zinni, enginyer especialista en energies renovables membre d’Arkenova, cooperativa d’enginyeria.
Mireia Riera, veïna de Cal Paler Nou, habitatge cooperatiu de Sostre Cívic a Cardedeu
Maria Morillo, veïna de Clau Mestra, habitatge cooperatiu de Sostre Cívic la Floresta.

L’acte començarà a les 18.30 h a la sala d’actes del Canòdrom – Ateneu d’Innovació Digital i Democràtica (carrer Concepción Arenal, 165. Barcelona). L’assistència és gratuïta amb reserva prèvia aquí.
